Okresná prokuratúra Bratislava I 
Kvetná 13, 820 05 Bratislava 2

Sp. zn. : 4 Pv 621/14/1101	Bratislava I, 18.7.2015
EEČ : 2-8-162-2015

U Z N E S E N I E

Trestná vec:	obvinená XXXXX  
Prečin:	Podvod podľa § 221 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Bratislava I
Podľa § 220 odsek 1 Trestného poriadku schvaľujem zmier uzavretý medzi: 
obvinenou:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodeným:
1.	XXXXX 
	sídlo organizácie: XXXXX
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 1 641,85 € 
b.	Peňažná suma určená na všeobecne prospešné účely: 170,00 € 
c.	Konkrétny adresát peňažnej sumy určenej na všeobecne prospešné účely: XXXXX 
d.	Suma odovzdaná štátu na peňažnú pomoc obetiam trestnej činnosti: 85,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvinenej
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Odd.cudzineckej polície Banská Bystrica pod spisovou značkou ÚHCP-58/NJ-S-2012.
dňa 20.11.2012 v čase o 10:11 hod. telefonicky kontaktovala XXXXX (trestne stíhaného za tento skutok v inom konaní) za účelom vykonania zníženia stavu na počítadle elektromeru, na základe čoho XXXXX spoločne s doposiaľ nezistenou osobou dňa 20.11.2012 mechanickým zásahom znížil stav na počítadle elektromeru číslo 343371 na odbernom mieste XXXXX, evidovanom na užívateľa XXXXX, IČO: 40505812, za čo obvinená zaplatila XXXXX 400,- €, a v dôsledku úpravy stavu počítadla elektromeru bola XXXXX zo strany XXXXX mylne fakturovaná nižšia suma než tá, ktorá zodpovedala skutočne spotrebovanej elektrickej energii a týmto konaním tak bola spôsobená škoda XXXXX, so sídlom XXXXX, XXXXX vo výške 1.476,13 €,

Odôvodnenie: 
	Po skončení skráteného vyšetrovania vyšetrovateľ Úradu hraničnej a cudzineckej polície Prezídium Policajného zboru Oddelenie operatívnej činnosti a vyšetrovania - Stred Národná jednotka boja proti nelegálnej migrácii vo veci vedenej pod spisovou značkou UHCP-36/NJ-S-2013 proti obvinenej XXXXX trestne stíhanej za prečin podvodu podľa § 221 odsek 1 Trestného zákona spolupáchateľstvom podľa § 20 Trestného zákona predložil vyšetrovací spis prokurátorovi s návrhom na zmier. S návrhom policajta sa dozorujúci prokurátor stotožnil a zistil, že sú splnené podmienky na konanie o uzavretí zmieru. 

	V priebehu prípravného konania bola vypočutý obvinená XXXXX, ktorá vo svojej výpovedi priznala spáchanie skutku kladeného jej za vinu, ďalej uviedla, že škoda vyčíslená poškodenou spoločnosťou bola uhradená a súhlasí so zmierom a takýto postup žiada. 

	XXXXX, zastupujúci v trestnom konaní poškodenú XXXXX na základe poverenia, vyčíslil priamu škodu vzniknutú poškodenej spoločnosti ako aj ďalšie náklady s tým spojené. Súčasne uviedol, že škoda bola v plnom rozsahu uhradená a v mene poškodenej spoločnosti vyjadril súhlas so zmierom.

	Dôvodnosť podozrenia svedčiaceho voči obvinenej potvrdzujú aj ďalšie dôkazy zabezpečené v prípravnom konaní a to najmä záznamy o odpočúvaní telekomunikačnej prevádzky, dokumentácia elektromera a výpovede svedkov  XXXXX a XXXXX, z ktorých vyplýva jednak komunikácia s osobami, ktoré mali byť na skutku účastné, ohľadom dohody na vykonaní neoprávneného zásahu do elektromeru, ako aj z nich vyplývajú zadokumentované zmeny na stave počítadla elektromeru za obdobie, v ktorom bol spáchaný skutok. Možno tak mať za preukázané, že sa stal skutok, ktorý je predmetom trestného stíhania, tento skutok má znaky citovaného prečinu a zistené skutočnosti odôvodňujú záver, že tohto prečinu sa mala dopustiť obvinená XXXXX.   
	
Prečin podvodu podľa § 221 odsek 1 Trestného zákona spácha ten, kto na škodu cudzieho majetku seba alebo iného obohatí tým, že uvedie niekoho do omylu alebo využije niečí omyl, a spôsobí tak na cudzom majetku malú škodu potrestá sa odňatím slobody až na dva roky. 

Podľa § 220 odsek 1 Trestného poriadku, v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
b) nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a
c) zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

Podľa § 215 odsek 1 písmeno g) Trestného poriadku, prokurátor zastaví trestné stíhanie, ak sa schváli zmier medzi obvineným a poškodeným.

Skutok, za ktorý je obvinená stíhaná má znaky vyššie uvedeného prečinu, pričom horná hranica trestu odňatia slobody ustanovená v osobitnej časti Trestného zákona je dva roky a teda neprevyšuje päť rokov. 

K osobe obvinenej poukazujem na skutočnosť, že obvinená XXXXX je dôchodkyňa a doposiaľ nebola odsúdená za trestný čin a od roku 2010 nebola postihnutá za spáchanie priestupku. 

Obvinená pri svojom výsluchu v procesnom postavení obvinenej priznala spáchanie skutku a konanie a okolnosti ďalej opísala, čo možno považovať za vyhlásenie, že spáchala skutok, za ktorý je stíhaný, pričom nie sú odôvodnené pochybnosti o tom, že jeho vyhlásenie bolo vykonané slobodne, vážne a určito. Škoda vyčíslená poškodenou spoločnosťou bola v plnom rozsahu uhradená. Taktiež sa poškodenej spoločnosti ospravedlnila a vyjadrila ľútosť nad tým, čo sa stalo. 

Obvinená aj poškodený sa vyjadrili vo svojich výpovediach ako aj pred probačným a mediačným úradníkom, že súhlasia so zmierom. 

K výške škody uvádzam, že táto je ustálená vo výške 1.641,85 €, čo zahŕňa jednak škodu spôsobenú priamo neoprávneným odberom elektrickej energie ako aj súvisiace náklady poškodenej spoločnosti. 

Po ukončení skráteného vyšetrovania prokurátor vydal pokyn na vykonanie mediácie adresovaný probačnému a mediačnému úradníkovi Okresného súdu XXXXX I. Probačný a mediačný úradník predložil prokurátorovi správu o výsledku mediácie s ostatnými podkladmi s tým, že mediácia bola úspešná a medzi obvinenou a poškodeným došlo k uzavretiu zmieru. Súčasťou predložených podkladov sú súhlasy obvinenej a osoby poverenej poškodenou spoločnosťou s vykonaním mediácie, vyhlásenie obvinenej, že spáchala skutok, za ktorý je trestne stíhaná, samotná dohoda o zmieri uzatvorená medzi obvineným a poškodenou spoločnosťou, listina o založení účtu adresátom časti určenej sumy, kópia výpisu o jeho registrácii a potvrdenie o úhrade sumy na všeobecne prospešné účely. 

Obsahom uzatvoreného zmieru je, že poškodenej XXXXX bola škoda v plnom rozsahu uhradená, pričom inú náhradu škody poškodený nežiada, obvinená zloží na účet Okresnej prokuratúry XXXXX I peňažnú sumu na všeobecne prospešné účely vo výške 170,- €, z ktorej štátu na peňažnú pomoc obetiam trestnej činnosti patrí 50% a 50% peňažnej sumy je určených pre občianske združenie XXXXX a obvinená XXXXX sa ospravedlnila za vykonaný čin. 

Prokurátor ďalej z výpisov jednak predložených obvineným ako aj zabezpečených zistil, že suma na všeobecne prospešné účely bola poukázaná na účet prokuratúry. 

	Zo zabezpečených dôkazov možno konštatovať, že pri uvedenom skutku sa jednalo o trestnoprávny exces obvinenej. Obvinená nebola priestupkovo postihnutá a v priebehu celého svojho života nebola za trestný čin odsúdená. Škoda spôsobená skutkom bola v plnom rozsahu reparovaná a poškodenému sa ospravedlnila. Sumu 170,- € možno považovať za dostatočne primeranú, pričom výška sumy splní zároveň aj „kvázi sankčný charakter“. 

	Vychádzajúc z uvedených skutočností možno rozhodnutie o schválení zmieru a zastavení trestného stíhania obvinenej považovať za dostačujúce.

Nadobudnutím právoplatnosti uznesenia o schválení zmieru a zastavení trestného stíhania nastávajú účinky podľa § 9 odsek 1 písmeno e) Trestného poriadku, čo znamená, že obvinenú už za tento skutok nebude možné trestne stíhať, pokiaľ nebude toto rozhodnutie v predpísanom konaní zrušené.

Len čo sa stane vykonateľným toto uznesenie, prokurátor zabezpečí, aby peňažná suma určená obvineným na všeobecne prospešné účely bola poukázaná adresátom uvedeným v rozhodnutí.

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Zdenko Čaniga
prokurátor